《忆昨呈元老》
宋代·吴则礼

忆昨参戎幕，交情子独真。
共为关塞客，各负水云身。
迹远金闺籍，衣沾玉垒尘。
雕鞍暮横槊，锦幄晓行春。
隐几军书断，登楼陇月新。
鸣笳孤障底，落雁古河滨。
鲁酒寒醅薄，燕姬翠黛嚬。
沙场供写睇，戍角解伤神。
白首投南国，青冥望北辰。
山林方自屏，鸡黍复相亲。
道旧嗟游楚，论文伟过秦。
高标识麟凤，壮节见松筠。
陋巷无车辙，扁舟有钓纶。
悲秋把黄菊，取醉堕乌巾。
藜藿良易足，图书端不贫。
一廛如可借，烦为闢荆榛。

作者简介：吴则礼 公元？年至一1121年字子副，富川（一作永兴，今湖北阳新）人。生年不详，卒于宋徽宗宣和三年。以父荫入仕。会为军器监主簿，因事谪荆州。官至直秘阁，知虢州。工诗，与唐庚、曾纡、陈道诸名士唱和。晚年居豫章，自号北湖居士。则礼著有北湖集十卷，长短句一卷，《书录解题》并傅于代。